
Προς: τα μέλη του Συλλόγου, ΔΟΕ, Συλλόγους Εκπ/κών  Π.Ε.,  στην Διεύθυνση Α’ Αθήνας, συντονιστές σχολικής και προσχολικής αγωγής της περιοχής μας

Θέμα: Τώρα πρόγραμμα ανέγερσης νέων σχολικών κτηρίων και νηπιαγωγείων/Τέρμα στο αίσχος των κοντέινερ! Συγκέντρωση Συλλόγων ΠΕ την Πέμπτη 14 Μαΐου στις 13:00 μ.μ. στα γραφεία της ΚΤΥΠ (Φαβιέρου 30, Σταθμός μετρό Μεταξουργείο) 
Κυβέρνηση και Δήμος Αθήνας και Φιλαδέλφειας Χαλκηδόνας αδιαφορούν πλήρως για τα σχολικά κτίρια!

Απαιτούμε και διεκδικούμε όλα όσα χρειάζονται τα  σχολεία μας!
Λαμβάνοντας υπόψη τα σοβαρά κτιριακά προβλήματα που αντιμετωπίζει μεγάλος αριθμός δημοτικών και νηπιαγωγείων στα όρια ευθύνης του συλλόγου μας:
-την στέγασή τους σε ακατάλληλα κτίρια,

-την ύπαρξη μιας σειράς παραρτημάτων αλλά και ολόκληρων νηπιαγωγείων που στεγάζονται σε ορόφους ή αυλές δημοτικών σχολείων,

-την στέγαση τμημάτων νηπιαγωγείων ή ολόκληρων νηπιαγωγείων σε κοντέινερ τα οποία διανύουν τον πέμπτο χρόνο λειτουργίας τους και με βάση την νομοθετική πρόβλεψη πρέπει να αντικατασταθούν με νέα κτίρια το πολύ μετά τον έκτο χρόνο.

-τα σοβαρά επιμέρους προβλήματα που παρατηρούνται σε πολλά σχολικά κτήρια λόγω πλημμελούς συντήρησης.

Διεκδικούμε ένα ευρύ πρόγραμμα ανέγερσης νέων σχολικών κτιρίων και νηπιαγωγείων με σαφές και οριοθετημένο πλαίσιο που θα αφορά, τα χρονοδιαγράμματα, την ανεύρεση ή την δέσμευση υπαρκτών οικοπέδων και κυρίως τους πόρους για την χρηματοδότηση αυτού του προγράμματος.
Κυβέρνηση και Δήμος συνεχίζουν να αφήνουν τα σχολικά κτίρια στη μοίρα τους, χωρίς χρηματοδότηση, σε υποδομές που δεν εξυπηρετούν τη δημόσια δωρεάν εκπαίδευση και τις μορφωτικές ανάγκες των παιδιών μας, ενώ ρίχνουν την ευθύνη των ελλείψεων σε εκπαιδευτικούς και γονείς. Οι έλεγχοι για φυσικές καταστροφές είναι ελλιπέστατοι έως ανύπαρκτοι, ενώ με προγράμματα όπως το «Μαριέττα Γιαννάκου» με χορηγούς τράπεζες, διαφημίζουν ότι υλοποιούν επισκευές στα σχολεία όταν στην ουσία πρόκειται απλώς για ένα βάψιμο. Είναι μια ακόμα απόδειξη ιδιωτικοποίησης και εμπορευματοποίησης και οι δηλώσεις του υπουργού μεταφορών κι υποδομών ότι «…η σύμβαση αυτή, αποτελεί ένα ακόμη απτό παράδειγμα ότι η συνεργασία δημόσιου και ιδιωτικού τομέα, μπορεί να παράξει μετρήσιμα και ουσιαστικά αποτελέσματα με ισχυρό κοινωνικό αποτύπωμα», είναι μνημείο απύθμενου θράσους. Μπαλώματα σε 431 σχολικά κτήρια ως τώρα και ακόμα 238 που αποφασίστηκε, είναι σταγόνα στον ωκεανό των 15.000 σχολικών κτηρίων. Και μάλιστα χωρίς να εξασφαλίζονται ότι θα γίνουν οι εργασίες που έχουν ανάγκη τα σχολεία και όχι τα διαφημιστικά προγράμματα των τραπεζών και τα κέρδη των μεγαλοεργολάβων των απευθείας αναθέσεων! Τα προγράμματα αυτά έχουν σκοπιμότητα και αυτή δεν είναι η συμβολή στη δημόσια εκπαίδευση αλλά από τη μια στο ξέπλυμα των χορηγών τραπεζών και από την άλλη στην εμπλοκή της αγοράς στη δημόσια εκπαίδευση. Γι’ αυτό άλλωστε, έχουμε καταγγείλει πολλές φορές τις χορηγίες και τα προγράμματα σύμπραξης δημόσιου κι ιδιωτικού τομέα ΣΔΙΤ.
Τα σχολεία μας είναι αντιμέτωπα με σοβαρά προβλήματα υποδομών, υλικοτεχνικού εξοπλισμού και καθαριότητας. Ειδικά σχολεία σε κοντέινερ, ακατάλληλα κτίρια για νηπιαγωγεία, φθορές που χρονίζουν, σοβάδες που πέφτουν είναι μερικά από αυτά. 
Σε ό,τι αφορά τα σχολεία του συλλόγου μας στον Δήμο Αθήνας αναφέρουμε ενδεικτικά:

1. Πάγια διεκδίκηση εκπαιδευτικών και γονιών αποτελεί ο αγώνας για την ανέγερση νέων σχολικών μονάδων, προκειμένου να «αναπνεύσουν» δημοτικά και νηπιαγωγεία. Σχολικές τάξεις δημοτικών σχολείων και νηπιαγωγείων είναι εγκλωβισμένες σε αποθήκες, διαδρόμους ή σε αίθουσες διαιρεμένες  με γυψοσανίδα. Η αδιαφορία και η άρνηση άμεσης διαμόρφωσης ενός σχεδίου για την αντιμετώπιση των ελλείψεων της σχολικής στέγης ιδιαίτερα στην πρωτοβάθμια, έχει οδηγήσει στον υπερπληθυσμό των σχολείων, στην έλλειψη αιθουσών διδασκαλίας και στην απουσία των απαραίτητων χώρων που χρειάζεται ένα σύγχρονο σχολείο όπως οι τάξεις εργαστηρίων για πληροφορική, εικαστικά και μουσική, τα γυμναστήρια, οι βιβλιοθήκες και οι αίθουσες εκδηλώσεων, χώροι που στην περιοχή μας θεωρούνται πολυτέλεια.

Η εφαρμογή της δίχρονης προσχολικής αγωγής στο Δήμο Αθήνας  και της Φιλαδέλφειας Χαλκηδόνας έγινε  μετατρέποντας κάθε διαθέσιμο τετραγωνικό των σχολείων μας (αίθουσες εκδηλώσεων, αποθήκες, κλπ) σε τάξεις για νήπια/προνήπια, ενώ ο πολύτιμος χώρος των προαυλίων των σχολείων περιορίστηκε για να μπουν κοντέινερ για τα προνήπια. Μάλιστα ακόμη και σήμερα 5 χρόνια μετά την θεσμοθέτηση της δίχρονης, πολλά νηπιαγωγεία εξακολουθούν να λειτουργούν με παραρτήματα, σε ακατάλληλα κτίρια που γίνονται συνεχώς τραυματισμοί μαθητ(ρι)ών, ενώ σε χώρους όπου είχαν εγκριθεί για ανέγερση σχολικών μονάδων από τον ΟΣΚ, τελικά μπήκαν κι εκεί κοντέινερ (βλ. οικόπεδο στην Ράλλη και Λιοσίων).

Τα νηπιαγωγεία στα κοντέινερ αφέθηκαν στην μοίρα τους, καθημερινά δημιουργούνται προβλήματα καθώς η κατασκευή τους είναι πρόχειρη και κακής ποιότητας. 

Τα σχολεία του συλλόγου μας είναι παλιά, δεν γίνεται κανένας έλεγχός  από τους αρμόδιους, δεν γνωρίζουμε τα αποτελέσματα των προσεισμικών ελέγχων, και καθώς όλες οι επισκευές δίνονται σε εργολαβίες, αυτές την επόμενη χρονιά πρέπει να επαναληφθούν αφού οι κατασκευές είναι πρόχειρες και με φθηνά υλικά. Βάψιμο και επισκευές γίνονται όταν τα σχολεία είναι ανοιχτά, γιατί «τότε μπορούν οι εργολάβοι», βάζοντας σε κίνδυνο τα παιδιά. Τα αιτήματα των σχολείων στην ειδική πλατφόρμα χρονίζουν. Συγκεκριμένα σχολεία όπως για παράδειγμα το 129ο νηπιαγωγείο δέχεται εδώ και χρόνια επισκέψεις από τους αρμόδιους του δήμου για ένα τεράστιο κομμάτι υγρασίας που υπάρχει στο κτίριο. Οι αρμόδιοι έρχονται και φεύγουν χωρίς να το φτιάχνουν! Το ίδιο και πολλά άλλα σχολεία του σωματείου μας (ενδεικτικά 39ο-125ο ΝΓ, 76ο ΝΓ, 140ο ΝΓ, 37ο ΝΓ, 23ο ΔΣ, 99ο ΔΣ, 21ο-165ο ΔΣ κ.ά.). Η αδιαφορία κυβέρνησης και δήμων δηλητηριάζει κυριολεκτικά παιδιά και εκπαιδευτικούς! Καταγγέλλουμε μάλιστα ότι την περσινή χρονιά όταν το 6ο Ειδικό ΝΓ πλημμύρισε η σχολική επιτροπή και το γραφείο του αρμόδιου αντιδημάρχου κάλεσε τις εκπαιδευτικούς να λύσουν μόνες τους το πρόβλημα καλώντας ιδιώτη να μαζέψει τα νερά!
2. Η κατάσταση με τα ειδικά σχολεία στον σύλλογό μας είναι απελπιστική! Ο Δήμος της Αθήνας είναι ο δήμος με τα λιγότερα ειδικά σχολεία, τα οποία επιπλέον στεγάζονται σε ακατάλληλα κτήρια. Στο σύλλογό μας, το 6ο Ειδικό ΔΣ στεγάζεται σε πρώην βουστάσιο χωρίς επαρκή αερισμό ενώ οι εγγραφές των παιδιών στο 4ο Ειδικό Δημοτικό αυξάνονται αλματωδώς με τις μετακινήσεις των παιδιών να γίνονται με δυσκολία, γιατί δεν υπάρχουν λεωφορεία ή αρκετά δρομολόγια! Την ίδια στιγμή το μοναδικό Ειδικό νηπιαγωγείο σε όλο το Δήμο της Αθήνας, αριθμεί πλέον δυο παραρτήματα σε κοντέινερ, το ένα στην οδό Ιακωβάτων και το άλλο στους Αμπελόκηπους ενώ δεκάδες είναι τα παιδιά σε… λίστα αναμονής! Η κοροϊδία δεν έχει τέλος για τα παιδιά και τους γονείς τους, αλλά και για τις ίδιες τις εργαζόμενες (εκπαιδευτικοί, ΕΕΠ, ΕΒΠ). Παιδιά και εργαζόμενες έχουν να αντιμετωπίσουν πάλι τις εντελώς άδειες από υλικό, ακατάλληλες αίθουσες-τσίγκινα κουτιά  ενώ φυσικά δεν προβλέπεται και πάλι ειδικά διαμορφωμένος χώρος για τις συνεδρίες των παιδιών. 
Η συνάντηση με τους αντιδημάρχους τεχνικών υπηρεσιών και παιδείας αποτέλεσε μια ακόμα κοροϊδία. Ενώ είχε προηγηθεί πριν το Πάσχα συνάντηση με τον αντιδήμαρχο παιδείας όπου καταθέσαμε όλα τα θέματα χωρίς να πάρουμε την παραμικρή απάντηση, ακολούθησε νέα συνάντηση με τους δύο αντιδημάρχους και επαναλήφθηκε το ίδιο ακριβώς σκηνικό. «Δεν ξέρω, Δεν απαντώ». 

Απαιτούμε εδώ και τώρα να ικανοποιηθούν όλα τα αιτήματα τα οποία πολλές φορές έχουν κοινοποιηθεί στον  δήμο, τις σχολικές επιτροπές αλλά και στον σύλλογό μας και να σταματήσει ο εμπαιγμός των εκπαιδευτικών και των γονιών. Δήμος και σχολικές επιτροπές είναι υπεύθυνοι για ό,τι συμβεί! 
Εμείς ως εκπαιδευτικοί στα σχολεία της πρωτοβάθμιας εκπαίδευσης στο Δήμο της Αθήνας, των λαϊκών οικογενειών και της μεγάλης ανεργίας, θα δώσουμε όλες μας τις δυνάμεις για να ενώσουμε τις φωνές μας με τις φωνές των γονιών παλεύοντας για τη δημόσια εκπαίδευση ΟΛΩΝ ΑΝΕΞΑΙΡΕΤΩΣ των παιδιών και διεκδικώντας ό,τι ανήκει πραγματικά στους/στις μαθητ(ρι)ες μας.
Απαιτούμε

Νέα κτίρια σχολείων με όλες τις αναγκαίες και κατάλληλες υποδομές, χρηματοδότηση και προσωπικό για τα σχολεία μας!

Κρατική χρηματοδότηση για την πλήρη κάλυψη της λειτουργίας (υποδομές, εξοπλισμός, προσωπικό) όλων των σχολείων και των νηπιαγωγείων.
Η πρόεδρος                                      Ο γραμματέας

                                      Ρέππα Ντίνα                                   Μαρούτας Γιάννης

